钦定古今图书集成/明伦汇编/人事典/第104卷 > 《始作镇军参军经曲阿作》陶潜
## 钦定古今图书集成/明伦汇编/人事典/第104卷 > 《始作镇军参军经曲阿作》陶潜

弱龄寄事外，委怀在琴书。被褐欣自得，屡空常晏如。
时来苟冥会，宛辔憩通衢。投策命晨装，暂与园田疏。
眇眇孤舟逝，绵绵归思纡。我行岂不遥，登降千里馀。
目倦川途异，心念山泽居。望云惭高鸟，临水愧游鱼。
真想初在襟，谁谓形迹拘。聊且凭化迁，终返班生庐。